"Dnevnik Diane Budisavljević" dobitnik je Velike Zlatne Arene na 66. pulskom filmskom festivalu. Ovaj je film u režiji Dane Budisavljević nagrađen i za najbolju režiju.

Za najbolju glavnu mušku ulogu nagrađen je Krešimir Mikić za ulogu Ministra Stanka Kelave u filmu Vinka Brešana "Koja je ovo država", za sporednu mušku ulogu nagrađen je Puljanin Borko Perić za ulogu Nikice u filmu "General" Antuna Vrdoljaka, dok je najbolja ženska uloga ona Hristine Popović koja tumači Franku Anić u filmu Predraga Ličine "Posljednji Srbin u Hrvatskoj". Najbolja sporedna ženska uloga je ona Olge Pakalović za interpretaciju Milice u filmu "General" redatelja Antuna Vrdoljaka.

Puljani Alen i Nenad Sinkauz dobili su Zlatnu Arenu za glazbu za film "Dnevnik Diane Budisavljević".

Filmu "Posljednji Srbin u Hrvatskoj" išla su Zlatne Arene za masku (Svetlana Gutić i Mitoslav Lakobrija), kostimografiju (Selena Orb), scenografiju (Predrag Ličina), kao i Nagrada Breza za najboljeg debitanta Predragu Ličini.

Za oblikovanje zvuka nagrađen je Dario Domitrović za film "F20", za vizualne efekte ekipa filma "Moj dida je pao s Marsa" (nagrade su išle Krstu Jaramu, Michalu Strussu, Antoniju Ilicu, Goranu Stojnicu, MagicLabu i Hommegeu), a ovome filmu ide i nagrada za kameru (Sven Pepeonik). Ovaj su film režirali Marina Andrea Škop i Dražen Žarković.

Za scenarij je nagrađen Mate Matišić za film "Koja je ovo država" Vinka Brešana, a za specijalne efekte Zvonimir Krivec za film Antuna Vrdoljaka "General". Ocjenjivački sud djelovao je u sastavu Damir Terešak (predsjednik), Pavao Pavličić, Dijana Vidušin, Jasna Rossini i Tomislav Čegir.

"Dnevnik Diane Budisavljević" dobitnik je i nagrade publike Zlatna vrata Pule.

U Hrvatskom programu - manjinska hrvatska koprodukcija Zlatna Arena za najbolji film dodjeljuje se filmu "Rafael" Bena Sombogaarta, za režiju je nagrađena Teona Strugar Mitevski "Bog postoji, njeno ime je Petrunija", a Zlatna Arena za najbolje glumačko ostvarenje dodjeljuje se Juditi Franković Brdar za ulogu Ane u filmu "Izbrisana" Mihe Mazzinija.

Nagrada ocjenjivačkog suda Federacija filmskih kritičara Europe i Mediterana FEDEORA za najbolji hrvatski dugometražni film ide "Dnevniku Diane Budisavljević", priznanje za najbolju manjinsku ide filmu "Šavovi" redatelja Miroslava Terzića, a ocjenjivački sud posebno pohvaljuje glumicu Juditu Franković Brdar za ulogu u filmu "Izbrisana".